
	1.pielikums 

Atklāta konkursa “Sporta kompleksa ēkas jumta atjaunošana” 

(iepirkuma identifikācijas numurs Nr. VRK 2026/08-02)  

Nolikumam
Pēdējais aktualizācijas datums: 10.07.2026.

TEHNISKĀ SPECIFIKĀCIJA
iepirkumam “Sporta kompleksa ēkas jumta atjaunošana”

(iepirkuma identifikācijas numurs VRK 2026/08-02)




I. Vispārīgā informācija

1. Līgumslēdzējs/Pasūtītājs – Valsts robežsardzes koledža, reģ. Nr. 90000014387, kas atrodas Rēzeknē, Zavoloko iela 8, LV-4601.

2. Objekts – Valsts robežsardzes koledžas (turpmāk – VRK) Profesionālās un taktiskās apmācības centra Sporta komplekss (turpmāk – Objekts).

2.1. Objekta būvniecības vieta – Zavoloko iela 8, Rēzekne, LV-4601.
2.2. Galvenās zemes vienības kadastra numurs – 21000190142.
2.3. Objekta būvniecības veids – Vienkāršota fasādes atjaunošana.
2.4. Būvprojekta īstenošana – Objekta būvniecība tiek veikta vienas kārtas ietvaros.
2.5. Kopējais būvdarbu veikšanas ilgums – līdz 2026.gada 15.decembrim
2.6. Būves grupa – 3. grupa.
2.7. Būvniecības lieta: Valsts robežsardzes koledžas Sporta kompleksa ēkas jumta atjaunošana, Zavoloko iela 8, Rēzekne, LV-4601, BIS-BL-808279-7750.
3. Darba uzdevums un apjomi

3.1. Veikt mūsdienu prasībām atbilstošus VRK Objekta ēkas jumta atjaunošanas būvdarbus nekustamajā īpašumā Zavoloko ielā 8, Rēzekne, LV-4601 (kad. Nr. 21000190142) (turpmāk – Būvdarbi) saskaņā ar projektētāja Sabiedrība ar ierobežotu atbildību “AMB Design” (reģistrācijas Nr. 40203113369) izstrādāto būvprojektu “Valsts robežsardzes koledžas Sporta kompleksa ēkas jumta atjaunošana, Zavoloko iela 8, Rēzekne, LV-4601” (turpmāk – Būvprojekts) un izstrādāto tehnisko specifikāciju (turpmāk – Būvdarbu dokumentācija).
3.2. Izpildītājam, sagatavojot piedāvājumu, ir pienākums veikt Būvdarbu apjomu pārbaudi un ir tiesības veikt kontrolmērījumus dabā, kā arī veikt kontrolaprēķinus, vadoties no pievienotās tehniskās dokumentācijas, Būvprojekta un tā rasējumiem, kā arī iepirkuma procedūrā sniegtajiem Būvdarbu apjomiem. Pēc Būvdarbu līguma noslēgšanas Pasūtītājs nepieņems nekādas pretenzijas par neprecīzi norādītiem Būvdarbu veidiem un apjomiem, kurus Izpildītājam kā savas jomas speciālistam bija iespējams konstatēt pirms piedāvājuma iesniegšanas Objekta apsekošanas un izpētes laikā.
3.3. Izpildītājam Būvdarbu apjomu saraksta vienību cenās jāiekļauj visi darbi, materiāli un mehānismi, lai izpildītu Būvdarbu uzdevumu atbilstoši būvdarbu apjomu definīcijai - visus Objekta izbūvei nepieciešamos Būvdarbus, to vadību, organizēšanu, materiālu un iekārtu piegādi, iestrādi, Objekta sakārtošanu un nodošanu ekspluatācijā (normatīvajos aktos noteiktajā kārtībā konkrētajā gadījumā – būvvaldes atzīme par būvdarbu pabeigšanu), izpilddokumentācijas un citas dokumentācijas sagatavošanu un citas darbības, kuras ir vajadzīgas pilnīgai Būvdarbu veikšanai un Būvdarbu līguma noteikumu izpildei.

II. Prasības būvdarbu izpildei

4. Prasības Būvdarbu veikšanai, uzraudzībai un pieņemšanai

4.1. Izpildītājam ir pienākums savlaicīgi un pilnībā, pirms Būvdarbu uzsākšanas, iepazīties ar Objekta Būvdarbu dokumentāciju. Visas atkāpes no Būvprojekta, kā arī no tā izrietošās mezglu un risinājuma papildu detalizācijas, savlaicīgi saskaņojamas ar Pasūtītāju un Būvuzraugu.
4.2. Izpildītājs ir atbildīgs, lai Objekta Būvdarbi notiktu saskaņā ar Latvijas Republikā spēkā esošajiem būvnormatīviem, standartiem, materiālu ražotāju tehnoloģijām un Objekta Būvdarbu dokumentāciju.
4.3. Pirms Būvdarbu uzsākšanas Izpildītājam ir rūpīgi jāiepazīstas ar Objektu, jāizstrādā Būvdarbu veikšanas projekts, jāuzstāda norobežojošās un brīdinājuma, kā arī informatīvās zīmes saskaņā ar VRK skici un norādījumiem, un jāveic citi nepieciešamie pasākumi būvlaukuma iekārtošanai. Būvdarbu veikšanas projekts ir saskaņojams Latvijas Republikas normatīvajos aktos noteiktajā kārtībā, kā arī ar Pasūtītāju.
4.4. Izpildītājam ir jāsaņem visas nepieciešamās atļaujas un citus Būvdarbu veikšanai nepieciešamos dokumentus, tajā skaitā, atzīmi būvatļaujā par Būvdarbu uzsākšanas nosacījumu izpildi, kā arī jāreģistrē un regulāri jāaktualizē tos Būvniecības informācijas sistēmā (turpmāk – BIS) visa Būvdarbu procesa laikā.
4.5. Būvdarbu uzraudzību veic Pasūtītāja nolīgts Būvuzraugs (būvkomersants, kurš reģistrēts Būvkomersantu reģistrā, kuram ir tiesības piedāvāt pakalpojumus būvuzraudzības jomā un kurš nodarbina atbilstošas kvalifikācijas būvspeciālistus).
4.6. Būvdarbi jāorganizē tā, lai tie pēc iespējas mazāk traucētu VRK darbību, apkārtnes iedzīvotāju ikdienas sadzīvi un citu uzņēmumu darbību.
4.7. Izpildītājs 20 (divdesmit) darba dienu laikā no Būvdarbu līguma noslēgšanas dienas, iesniedz būvvaldē un BIS visus Būvdarbu uzsākšanai nepieciešamos dokumentus, saņem atzīmi būvatļaujā par Būvdarbu uzsākšanas nosacījumu izpildi.
4.8. Pēc atzīmes būvatļaujā par Būvdarbu uzsākšanas nosacījumu izpildi saņemšanas Pasūtītājs iesniedz Izpildītājam parakstīšanai Būvdarbu veikšanas vietas nodošanas – pieņemšanas aktu Būvdarbu uzsākšanai. Izpildītājs ne vēlāk kā 5 (piecu) darba dienu laikā to paraksta un iesniedz Pasūtītājam.
4.9. Izpildītājam Būvdarbi jāuzsāk ne vēlāk kā 10 (desmit) darba dienu laikā pēc būvvaldes atzīmes izdarīšanas būvatļaujā par Būvdarbu uzsākšanas nosacījumu izpildi.
4.10. Būvdarbi Izpildītājam jāveic pārdomāti, racionāli, izmantojot būvizstrādājumus un Būvdarbiem atvēlētos resursus.
4.11. Izpildītājam jāveic visi nepieciešamie pasākumi, lai novērstu jebkādu draudošu kaitējumu, kāds varētu rasties Pasūtītājam, VRK lietotājam, kas izmanto Pasūtītāja pakalpojumus, trešajām personām un videi visā Būvdarbu izpildes laikā.

4.12. Būvdarbu laikā, īstenojot Objekta Būvdarbu dokumentācijā noteikto, Izpildītājam Objektā jānodrošina:

4.12.1. Darba organizācijas pasākumu ievērošana atbilstoši spēkā esošajiem                normatīvajiem aktiem, kā arī tīrības un kārtības ievērošana;
4.12.2. Latvijas Republikas Darba aizsardzības likumā un Ministru kabineta 2003. gada 25. februāra noteikumos Nr. 92 “Darba aizsardzības prasības, veicot būvdarbus” noteikto prasību ievērošana. Pirms Būvdarbu uzsākšanas jāizstrādā darba aizsardzības plāns;
4.12.3. segumi, ko Izpildītājs izmanto vai šķērso Būvdarbu līguma nolūkos, jāuztur apmierinošā stāvoklī Būvdarbu līguma izpildes laikā, savukārt, pēc tā izpildes Izpildītājam jāatjauno segumi vismaz līdz to sākotnējam stāvoklim, kas būtu pieņemams Pasūtītājam un kontrolējošajām institūcijām, par saviem līdzekļiem;
4.12.4. visas pagaidu būves un iekārtas, kas nepieciešamas Būvdarbu līgumā noteikto Būvdarbu pabeigšanai (piemēram, sastatnes, pagaidu konstrukcijas, iežogojums, apgaismojums, tiltiņi u.c., kā arī darbs, aprīkojums, materiāli un būves, kas nepieciešamas drošai, savlaicīgai un kvalitatīvai līgumsaistību izpildei) uzskatāmas par iekļautām Izpildītāja cenā un par tām nav jāveic papildus maksājumi.
4.13. Izpildītājam jānodrošina visu Būvdarbu procesā radušos atkritumu (t.sk. būvniecības, metāla, plastmasas, stikla u.c., kā arī bīstamo atkritumu) savākšana, izvešana no Objekta un to apsaimniekošana atbilstoši normatīvajos aktos noteiktajam.
4.14. Izpildītājam pašam jākonstatē Būvdarbiem piederīgie apstākļi.

4.15. Izpildītājam savās izmaksās jāiekļauj visi izdevumi, kas varētu rasties būvlaukuma ierīkošanas un uzturēšanas vajadzībām.
4.16. Izpildītājam pašam jāorganizē vienošanās starp savu personālu un piesaistītajiem apakšuzņēmējiem, kas strādā būvlaukumā vai tā tuvumā, par laukumiem, ko tie vēlas izmantot kā piekļuves vai uzglabāšanas teritoriju savam inventāram un materiāliem un kā darba laukumu. Visas izmaksas šim nolūkam Izpildītājam jāsedz par saviem līdzekļiem.

4.17. Izpildītājam ir pienākums normatīvajos aktos noteiktajā kārtībā izstrādāt un kārtot Būvdarbu veikšanas dokumentāciju BIS vidē un atbilstošā formātā visā Būvdarbu veikšanas laikā, saskaņā ar Būvdarbu līgumā noteikto.
4.18. Izpildītājam pirms ikmēneša veikto Būvdarbu izpildes akta iesniegšanas Pasūtītājam jāsaskaņo ar Būvuzraugu visus veikto Būvdarbu apjomus, pamatojot tos ar atbilstošu dokumentāciju (segto darbu un nozīmīgu konstrukciju pieņemšanas aktiem, ekspluatācijas īpašību un atbilstības deklarācijām, sertifikātiem, izpildshēmām, fotofiksāciju, u. c.). 

4.19. Būvdarbu ikmēneša izpildes nodošanu un pieņemšanu Izpildītājs apliecina ar Būvdarbu izpildes akta (Forma Nr. 2) formu un Būvdarbu  izpildes akta kopsavilkuma (Forma Nr. 3) formu, ko paraksta Būvuzraugs un Būvdarbu līgumā noteiktās Pasūtītāja un Izpildītāja atbildīgās personas.
4.20. Izpildītājam Objektā jāuzstāda būvtāfele un pagaidu informatīvais stends, saskaņā ar Ministru kabineta 2014. gada 2. septembra noteikumiem Nr. 529 “Ēku būvnoteikumi”, iepriekš saskaņojot būvtāfeles un pagaidu informatīvā stenda vizuālo izskatu un uzstādīšanas vietu ar Pasūtītāju. Papildu izmaksas netiek atzītas.
4.21. Izdevumus par elektroenerģiju, ūdeni un citiem izmantotajiem komunālajiem pakalpojumiem Būvdarbu veikšanas laikā sedz Izpildītājs.
4.22. Pasūtītāja akcepts atsevišķām Būvdarbu detaļām vai tehniskajiem rasējumiem neatbrīvo Izpildītāju no atbildības par kļūmēm vai nepareizu Būvdarbu izpildi. Pasūtītāja parakstam ir vispārējs raksturs un tas neatbrīvo Izpildītāju no materiālu pārbaudes, aprīkojuma nodrošināšanas un Būvdarbu veikšanas, atbilstoši rasējumiem, specifikācijai un ražotāja dotajām instrukcijām.
5. Prasības materiāliem, izstrādājumiem un aprīkojumam
5.1. Izpildītājs Objektā ir atbildīgs par precīzu Būvdarbu tehnoloģijas izvēli, saderīgu būvmateriālu, konstrukciju un iekārtu, darbarīku un mehānismu pielietošanu. Jebkuru neprecizitāti Izpildītājs labo par saviem līdzekļiem.
5.2. Būvmateriālu un būvizstrādājumu izvēlē Izpildītājam jāievēro Objekta Būvdarbu dokumentācija un Latvijas Republikas normatīvie akti.
5.3. Izpildītājs ir atbildīgs, lai Būvdarbu līguma izpildē netiek ietvertas Krievijas Federācijas un Baltkrievijas Republikas izcelsmes preces un pakalpojumi.
5.4. Visiem izmantotajiem materiāliem un iekārtām ir jābūt sertificētām Eiropas Savienībā un jāatbilst būvizstrādājumu izmantošanu reglamentējošo dokumentu prasībām, kā arī tie nedrīkst būt ražoti Krievijas Federācijā un Baltkrievijas Republikā.
5.5. Par iekārtām, kuras uzstādītas Objektā, Izpildītājam jāiesniedz to tehniskā dokumentācija (tehniskās pases, instrukcijas vai tml. dokumenti), visām iekārtām un izstrādājumiem ir jābūt CE marķējumam, kā arī jāatbilst Objekta specifikai.
5.6. Ja Objekta Būvdarbu dokumentācijā materiāla marka un ražotājs nav norādīti, vai arī Izpildītājs piedāvā Objekta Būvdarbu dokumentācijā norādītajam ekvivalentu materiālu, tad Izpildītājam pirms materiāla piegādes Objektā šo materiālu nomaiņu savlaicīgi jāsaskaņo ar Būvuzraugu un Pasūtītāju, sastādot materiālu saskaņošanas aktu, kuram tiek pievienoti attiecīgie būvizstrādājuma atbilstību apliecinoši dokumenti – ekspluatācijas īpašību deklarācija, vizuālā informācija, tirgus cenu salīdzinājums, CE zīme, atbilstības deklarācija, atbilstības novērtēšanas sertifikāts vai cita informācija, uz kuras nepieciešamību norāda Pasūtītājs.
6. Būvdarbu garantijas termiņš
Izpildītājam veiktajiem Būvdarbiem jāparedz garantijas termiņš, kas nav mazāks kā 3 (trīs) gadi no Objekta pieņemšanas ekspluatācijā. Garantijas laiks tiek rēķināts no Būvdarbu nodošanas un pieņemšanas akta abpusējas parakstīšanas dienas.
Pielikumā:
1. pielikums - Sabiedrība ar ierobežotu atbildību “AMB Design” (reģistrācijas Nr. 40203113369) izstrādātais būvprojekts “Valsts robežsardzes koledžas Sporta kompleksa ēkas jumta atjaunošana, Zavoloko iela 8, Rēzekne, LV-4601”;
2. pielikums - Paskaidrojuma raksts ēkai (lēmums) Nr. BIS-BV-2.1-2024-10068 (3.12.1.3/43/655).

Izpildītājam veiktajiem Būvdarbiem jāparedz garantijas termiņš, kas nav mazāks kā 3 (trīs) gadi. Garantijas laiks tiek rēķināts no Būvdarbu nodošanas un pieņemšanas akta abpusējas parakstīšanas dienas.
